飯僧
作者：李羣玉
朝代：唐

paragraphs: 好讀天竺書，爲尋無生理。
焚香面金偈，一室唯巾水。
交信方外言，二三空門子。
峻範照秋霜，高標揜僧史。
清晨潔蔬茗，延請良有以。
一落喧譁競，栖心願依止。
奔曦入半百，冉冉頹濛汜。
雲汎名利心，風輕是非齒。
向爲情愛縛，未盡金仙旨。
以靜制猨心，將虞瞥然起。
綸巾與藜杖，此意真已矣。
他日雲壑間，來尋幽居士。